Дәүләкәндә төбәк етәксеһе күп балалы Шабалиндар ғаиләһенә ҡунаҡҡа инеп сыҡты. Уларҙың унынсы балалары – Устинья исемле ҡыҙҙары быйыл февраль айында Өфөлә тыуа. Светлана Ғ.Ҡыуатов исемендәге Республика клиник дауаханаһының бала табыу йортона мөрәжәғәт итә. Әммә уны табиптар ҡабул итмәй, пациенттарҙы маршрутизация буйынса ҡаралған икенсе медицина учреждениеһына ебәрә. Кәйефе ҡырылған Светлана Радий Хәбировҡа социаль селтәрҙәге сәхифәһе аша мөрәжәғәт итә. Тиҙ арала ауырлы ҡатынды ҡабаттан Республика клиник дауаханаһының бала табыу йортона ҡабул итәләр, иртәгәһенә иһә Радий Хәбиров үҙ сәхифәһендә Шабалиндарҙы унынсы балалары донъяға килеү уңайынан ҡотлай.